भबानिपुर , 20 अक्ट'बर : इउपिपिएल दोलोनि सालबारि गुदि आफादनि बान्जायनायाव समबारखालि बागसा जिल्लानि सालबारि महकुमा सदराव मोनसे दाखोर - दाला सिबस्रांनाय एबा साखोन - सिखोन अभियाननि हाबाफारिखौ लानाय जादों । फुंनि 9 रिंगानिफ्राय जागायजेन्नाय बे साखोन - सिखोन खालामनाय अभियाननि हाबाफारिखौ बेखेवना होयो सालबारि बियाबनि इउपिपिएल दोलोनि बिजाथि आरो दोलोनि सालबारि जिल्ला आफादनि गाहाय नेहाथारि बिनद मुसाहारिया । फुंनि 9 रिंगानिफ्राय 12 रिंगासिम गासै 3 घन्टा समसिम बे अभियाननि हाबाफारियाव 1 रोजानिबो बांसिन इउपिपिएल दोलोनि दैदेनगिरि , मावफारि आरो हेफाजाबगिरिफोराबो बाहागो लादोंमोन । साखोन - सिखोन अभियानआव बाहागो लानाय सुबुंफोरा सालबारि महकुमा सदराव थानाय बाजार , सालबारि फरायसालिमा , महकुमा बेंगिरि मावख'नि लांगोनाजों लोगोसे माखासे जायगाफोर आरो सरकारि - बेसरकारि फसंथाननि लांगोनायाव थानाय जाबोर - जाथोरफोरखौ सिबस्रांनानै साखोन - सिखोन खालामनाय जायो । मख'नो गोनांदि , बे अभियानआव बाहागो लानाय गासै सुबुंफोरा गुबुन गुबुन रोखोमनि स्ल'गान होनायजों लोगोसे सालबारि महकुमा सदराव मोनसे साखोन - सिखोननि सांग्रांथिजों हान्जा सुरनाय जायो । लोगोसे सालबारि बाजारनि साखाथि जायगायाव नाय बे साखोन - सिखोन लाखिनायनि सांग्रांथि मेलआव बिबुंथि लाखिनानै इउपिपिएल दोलोनि बिजाथि बिनद मुसाहारिया बुङोदि , इउपिपिएल दोलोनिफ्राय खुंनाय बे साखोन - सिखोन अभियाननि गेजेरजों राइज्योनि दाखोर - दाला सिबस्रांनाय एबा बोस्रांनायजों लोगोसे साखोन - सिखोन लाखिनायनि फारसे सांग्रां खालामनो नाजानाय जादों । इउपिपिएल दोलोआ समाजनि मोनफ्रोमबो बिथिङावनो साखोन - सिखोन जानायखौ हास्थायदों । बे रोखोमै थांनाय 17 बोसोराव नुजाथिनाय बिटिसियाव हाग्रामा महिलारिनि दैदेन्नाय बिपिएफ दोलोआ गोबां गेना खान्थि आरो बेले - बेजे जाथायफोरखौ होस्रांनानै समाजखौ गोग्गो आरो साखोन - सिखोन खालामनाय जागोन । लोगोसे फैगौ बिसायख'थियाव देरहानानै इउपिपिएल दोलोआ ओन्सोलाव मोनसे गोग्गो आरो उदां गेनाखान्थि गैयै सरकार दाफुंगोन होन्नानै इउपिपिएल दोलोनि बिजाथि बिनद मुसाहारिया बुंथियो । मेलआव इउपिपिएलनि गोबां दैदेनगिरिफोर फारियै कनक चन्द्र बर' , बिउटि बसुमतारि , सैत्यजित बर' , कमल नार्जारि , चक्रधर बसुमतारि , अकन नार्जारि आरो एबसुनि दैदेनगिरि उमेस दैमारियाबो बाहागो लानानै बिबुंथि लाखिदों । 
सालबारियाव इउपिपिएल दोलोआ दाखोर - दाला सिबस्रांदों